ચાચા આંખમાં આંસુ સાથે કહે, ‘બીબીજાન, મારા બેટાને આજે મેં ચાબુક ફટકારી. એના વાંક વગર. હા, આ ચાબુક, આ ચાબુક. ના જોઈએ એ ચાબુક. ગફુર, ગફુર મુઝે માફ કરના. મુઝે માફ કરના.’ બહાર ઝાડની પાસે બાંધેલ ગફુરની આંખમાં પણ આંસુ હતા. ચાચાએ એ ચાબુક મુકી દીધી. ચાચા અને ચાચીએ એ દિવસે ખાધું નહિ. પછી બીજી ચાબુક નામ પુરતી બનાવી. એની દાંડીથી ઘોડાગાડીના આગળા ભાગે કે પૈડાને લગાડી જાત-ભાતના અવાજ પુરતો ઉપયોગ કર્યો. આવો હતો કાસમચાચાનો ગફુર પ્રત્યેનો પ્યાર.